**Η ονομασία, η σημασία των Τελών των ΤΟΕΒ και τι καλύπτουν αυτά**

Παρατηρούμε ότι στους ΟΕΒ τα τέλη δεν έχουν ίδια ονομασία.

Σε άλλους ονομάζονται Γενική Εισφορά, σε άλλους Αρδευτικό δικαίωμα, σε άλλους πάγιο τέλος κ.λπ.

Τι είναι όμως όλες αυτές οι ονομασίες, τι σημαίνουν και τι καλύπτουν;

Κατ’ αρχήν, όπως εξηγήσαμε παραπάνω, όλα τα τέλη είναι ανταποδοτικά.

**1) Παράδειγμα 1ο.**

Έστω ΤΟΕΒ που έχει ως τέλη:

**α) Γενική Εισφορά**

β) Αρδευτικό τέλος

Με την Γενική Εισφορά καλύπτει:

 α) Δαπάνες Διοίκησης

 β) Δαπάνες Συντήρησης

(Αυτές οι δαπάνες Διοίκησης και οι δαπάνες συντήρησης σε άλλους ΤΟΕΒ επειδή είναι πάγιες δαπάνες, δηλαδή κάθε χρόνο γίνονται, καλύπτονται από ενιαίο τέλος που λέγεται Πάγιο Τέλος. Αυτό περιλαμβάνει δηλαδή τις δαπάνες διοίκησης και τις πάγιες δαπάνες συντήρησης του αποστραγγιστικού και του οδικού δικτύου)

Επίσης ο ίδιος ΤΟΕΒ έχει αρδευτικό τέλος με το οποίο καλύπτει τις δαπάνες λειτουργίας του.

**2) Παράδειγμα 2ο.**

Έστω ΤΟΕΒ που έχει ως τέλος, τα εξής τέλη:

α) Αρδευτικό Τέλος ……..21,00 €/στρ

β) Πάγιο Τέλος………..…..3,00 €/στρ

**γ) Δικαίωμα Άρδευσης…. 6,00 €/στρ**

Το Δικαίωμα Άρδευσης το έχουν για όσα στρέμματα δεν ποτίζονται, αλλά είναι χέρσα. Επειδή είναι αξιοποιήσιμα από το νερό (από το δίκτυο άρδευσης του ΤΟΕΒ) παίρνουν υπεραξία, έχουν αυξημένο τέλος εν προκειμένου. Έτσι, όλες οι εκτάσεις του ΤΟΕΒ (Εντός και Εκτός Αναδασμού) ακόμη κι όταν δεν ποτίζονται παίρνουν το παραπάνω τέλος που λέγεται: «Δικαίωμα Άρδευσης».

**3) Παράδειγμα 3ο.**

Έστω ΤΟΕΒ που έχει ως τέλη:

**α) Αντίτιμο χρήσεως ύδατος**

β) Πάγιο τέλος

Το αντίτιμο χρήσεως ύδατος είναι μια γενική εισφορά για όλους όσους ποτίζουν. Στα παλιότερα-πρώτα δίκτυα άρδευσης, όπου το αρδευτικό τέλος συνέπιπτε με το αποστραγγιστικό (αφού γινόταν συντήρηση των ίδιων καναλιών-καναλέτων ή ποταμών) ο καθένας πλήρωνε την τιμή αυτού του ενιαίου τέλους. Αργότερα όμως, όταν έχουμε τα υδρόμετρα, η έννοια του «αντίτιμου χρήσεως ύδατος» πήρε και την σημασία της πληρωμής χρήσεως ύδατος (= αντί της τιμής του νερού που παίρνει, και το οποίο νερό που παίρνει γνωρίζει την ποσότητά του). Έτσι, μπορούμε να συναντήσουμε τέτοιο τέλος σε όσους ποτίζουν με υδρόμετρα ή με το κυβικό τα χωράφια τους.

Για το Πάγιο τέλος, εξηγήσαμε την σημασία του.

**Τι πρέπει να ισχύει στην πλειοψηφία των ΤΟΕΒ, όσον αφορά την ονομασία, την σημασία και την ανταποδοτικότητα των τελών τους (ενιαία ή μη τέλη)**

Σχετικά με το παραπάνω θέμα βλέπε και το Αριθμ. Πρωτ: 159875/3954/1877, Αθήνα 16 Ιουνίου 1977, έγγραφο του Υπουργείου Γεωργίας (ΓΕΝΙΚΗ Δ/ΝΣΗ Γ.Ε. & Ε.Β., ΥΕΒ-ΔΙΕΥΘΥΝΣΕΙΣ 1η & 2α,TΜΗΜΑΤΑ 1/Ι Ι Ι & 2/Ι Ι Ι), καθώς και μια σειρά νόμων σχετική για το ίδιο θέμα, που καταθέτουμε παρακάτω.

Στο παρακάτω έγγραφο του άλλοτε Υπουργείου Γεωργίας αναφέρονται τέλη Γενικής Εισφοράς κ.λπ. Επειδή τα τέλη που επιβάλλονται από τις Γενικές Συνελεύσεις είναι ανταποδοτικά (έχουν τον χαρακτήρα και τον σκοπό της ανταποδοτικότητας από τον νόμο δηλαδή), επομένως πρέπει να εξειδικεύονται και να ορίζεται ποιες ακριβώς δαπάνες καλύπτουν.

Γι’ αυτό στους περισσότερους ΟΕΒ, τα τέλη συνήθως διακρίνονται σε δύο κατηγορίες:

**Α) Τα Πάγια τέλη** που καλύπτουν τις Δαπάνες Διοίκησης αλλά και τις πάγιες δαπάνες για εργασίες συντήρησης του αποστραγγιστικού και του οδικού δικτύου, και

**Β) Τα Αρδευτικά τέλη** (τέλη άρδευσης) που αφορούν όλες τις δαπάνες λειτουργίας των ΤΟΕΒ (ΔΕΗ αντλιοστασίων, δαπάνες προσωπικού λειτουργίας, όπως ηλεκτρολόγων, υδρονομέων, συνεργείων αποκατάστασης βλαβών δικτύων, προμήθεια υλικών αντλιοστασίων, ηλεκτρομηχανολογικών εγκαταστάσεων κ.λπ. ή προμήθεια υλικών δικτύων, όπως σωλήνες, μανσόν, ανταλλακτικά υδροληψιών κ.λπ.).

Σημαντικές Σημειώσεις:

Σε μερικές περιπτώσεις όπου το αρδευτικό δίκτυο του ΤΟΕΒ ταυτίζεται με το στραγγιστικό δίκτυο, δηλαδή τα αποστραγγιστικά κανάλια χρησιμοποιούνται και ως αρδευτικά, εκεί επίσης έχουμε ενιαίο τέλος για τις δαπάνες άρδευσης, για τις δαπάνες αποστράγγισης καθώς και για τις δαπάνες διοίκησης. Εκεί ακριβώς ισχύει το ενιαίο τέλος, όπως αρχικά είχαν οριστεί αυτά στους ΤΟΕΒ.

Στην συνέχεια, οι ΤΟΕΒ απέκτησαν νεότερα ή σύγχρονα δίκτυα άρδευσης με τεχνητή βροχή κ.λπ. και έτσι οι δαπάνες άρδευσης ξεχώρισαν από τις υπόλοιπες δαπάνες. Αυτός είναι ο λόγος που υπάρχει και το ξεχωριστό τέλος για τις δαπάνες άρδευσης, κυρίως το λεγόμενο αρδευτικό τέλος.

Έτσι, ενώ στην αρχή είχαμε τα ενιαία τέλη όπως π.χ. Γενική Εισφορά ή Δικαίωμα Άρδευσης κ.λπ. στην συνέχεια από αυτά ξεχώρισαν οι δαπάνες λειτουργίας με τα νεότερα εγγειοβελτιωτικά-αρδευτικά έργα και έχουμε ξεχωριστό το αρδευτικό τέλος για την κάλυψή τους.

|  |  |
| --- | --- |
| ΕΛΛΗΝΙΚΗ ΔΗΜΟΚΡΑΤΙΑ | Αθήνα 16 Ιουνίου 1977 |
| ΥΠΟΥΡΓΕΙΟ ΓΕΩΡΓΙΑΣ |  |
| ΓΕΝΙΚΗ Δ/ΝΣΗ Γ.Ε. & Ε.Β. | Αριθμ. Πρωτ: 159875/3954/1877 |
| ΥΕΒ-ΔΙΕΥΘΥΝΣΕΙΣ 1η & 2α |  |
| ΤΜΗΜΑΤΑ 1/Ι Ι Ι & 2/Ι Ι Ι |  |
|  |  |
| Ταχ. Δ/νση: Χαλκοκονδύλη 46 |  |
|  Πληροφορίες: κ. Χρ. Παπαβασιλείου  | Α Π Ο Φ Α Σ Η |
| Τηλέφωνο: 5244-983 |  |

ΘΕΜΑ: «Τρόπος κατανομής, από τους Ο.Ε.Β. των δαπανών διοικήσεως, λειτουργίας και συντηρήσεως των εγγειοβελτιωτικών έργων μεταξύ των ωφελουμένων».

Ο ΥΠΟΥΡΓΟΣ ΓΕΩΡΓΙΑΣ

Έχοντας υπόψη:

1. Το άρθρο 1 του Νόμου 414/76 «περί τροποποιήσεως και συμπληρώσεως διατάξεων του Ν.Δ.3881/58 “περί έργων Εγγείων Βελτιώσεων”».

2. Την ανάγκη της καλής λειτουργίας και συντηρήσεως των εγγειοβελτιωτικών έργων, προς το σκοπό της ταχύτερης και πλήρους αξιοποιήσεως τους.

3. Τη με αριθμό 16/5-5-1977, γνωμοδότηση του Κ.Γ.Σ.Ε.Ε. για το ανωτέρω θέμα.

**Α π ο φ α σ ί ζ ο υ μ ε**

Καθορίζουμε ως ακολούθως τον τρόπο κατανομής, από τους Ο.ΕΒ., των δαπανών διοικήσεως, λειτουργίας και συντηρήσεως των εγγειοβελτιωτικών έργων μεταξύ των ωφελουμένων.

Ι. ΓΕΝΙΚΕΣ ΔΙΑΤΑΞΕΙΣ

Α. Αυτοτελή στραγγιστικά ή αποχετευτικά έργα:

1. Επιβάλλεται στρεμματική εισφορά σε ολόκληρη την έκταση που εξυπηρετείται από τα έργα και η οποία περιλαμβάνει το σύνολο των δαπανών διοικήσεως, λειτουργίας και συντηρήσεως του στραγγιστικού και οδικού δικτύου αυτών.

2. Στις περιπτώσεις που η στράγγιση ή η αποχέτευση των υδάτων γίνεται με άντληση, οι δαπάνες διοικήσεως, λειτουργίας και συντηρήσεως των αντλιοστασίων βαρύνουν μόνο την έκταση που εξυπηρετείται από αυτά.

Β. Αρδευτικά-Στραγγιστικά-Αποχετευτικά Έργα.

1. Επιβάλλεται στρεμματική εισφορά που περιλαμβάνει:

α. Τις δαπάνες του στραγγιστικού-αποχετευτικού και οδικού δικτύου που κατανέμονται όπως και στα αυτοτελή στραγγιστικά ή αποχετευτικά έργα.

β. Τις δαπάνες διοικήσεως, λειτουργίας και συντηρήσεως των αρδευτικών δικτύων, που κατανέμονται σε ολόκληρη την έκταση η οποία μπορεί να αρδευθεί (αρδεύσιμη) από αυτά, ανεξάρτητα από το αν ο παραγωγός αρδεύει ή όχι τον αγρό του.

2. Στις περιπτώσεις που ή άρδευση γίνεται με άντληση η ανωτέρω στρεμματική εισφορά περιλαμβάνει και τις δαπάνες γενικά συντηρήσεως των αντλιοστασίων αρδεύσεως, ως και αμοιβής του προσωπικού λειτουργίας αυτών, που κατανέμονται στην έκταση που μπορεί να αρδευτεί από αυτά, ανεξάρτητα από το αν ο παραγωγός αρδεύει ή όχι τον αγρό του.

3. Επιβάλλεται αρδευτικό τέλος ή αντίτιμο χρήσεως ύδατος για κάθε κυβικό μέτρο ύδατος αν λειτουργούν υδρόμετρα ή για κάθε ώρα παροχής ύδατος αν το ύδωρ χορηγείται με την ώρα, μόνο για την έκταση που θα αρδευθεί και το οποίο καλύπτει τις δαπάνες ενεργείας (Δ.Ε.Η ή καύσιμα και λιπαντικά σε πετρελαιοκίνητα) για την λειτουργία των αντλιοστασίων αρδεύσεως.

ΙΙ. ΕΙΔΙΚΕΣ ΔΙΑΤΑΞΕΙΣ

Α. Οι επιβαλλόμενες, στα αρδευτικά έργα στρεμματικές εισφορές στραγγίσεως-αρδεύσεως και τα αρδευτικά τέλη, ή αντίτιμο χρήσεως ύδατος κατά τις διατάξεις των κεφαλαίων Ι/Α και Ι/Β, δύναται να διαφοροποιούνται, από τους ΟΕΒ, με αυξομείωση τους μεταξύ των ωφελουμένων, ανάλογα με το είδος της καλλιέργειας, τη μέθοδο αρδεύσεως που εφαρμόζεται από αυτούς και τις τυχόν ειδικές συνθήκες ορισμένων περιοχών των έργων.

Β. Ειδικότερα για την ορυζοκαλλιέργεια οι στρεμματικές εισφορές στραγγίσεως-αρδεύσεως και τα αρδευτικά τέλη πρέπει να ορίζονται, από τους Ο.Ε.Β. τουλάχιστο στο τριπλάσιο της μέσης εισφοράς και αρδευτικού τέλους που ορίζονται για τις άλλες συνήθεις καλλιέργειες.

Γ. Το ύψος των στρεμματικών εισφορών και των αρδευτικών τελών ή του αντιτίμου χρήσεως ύδατος που θα καθορίζεται, από τους ΤΟΕΒ, σύμφωνα με τις διατάξεις του άρθρου 3 παραγρ. 2 και 3 του Ν.Δ. 1277/72 και του άρθρου 1 του Ν.414/76, πρέπει να ανταποκρίνονται στις πραγματικές δαπάνες διοικήσεως, λειτουργίας και συντηρήσεως των έργων, για τα οποία έχουν τη σχετική ευθύνη, όπως και στις αντίστοιχες δαπάνες των έργων Α΄ Τάξεως, που διοικούνται από τους ΓΟΕΒ.

Δ. Οι διατάξεις αυτές έχουν εφαρμογή και για τον Οργανισμό Κωπαΐδος, Αρδευτικό Οργανισμό Στυμφαλίας-Ασωπού-Κορινθίας (ΑΟΣΑΚ) και Οργανισμό Λεσινίου.

Η απόφασή μας αυτή να δημοσιευτεί στην εφημερίδα της Κυβερνήσεως και θα ισχύει από την 1η Ιανουαρίου 1978.

Ο ΥΠΟΥΡΓΟΣ

Ι. ΜΠΟΥΤΟΣ

ΑΚΡΙΒΕΣ ΑΝΤΙΓΡΑΦΟ

Ο ΤΜΗΜΑΤΑΡΧΗΣ

ΚΟΙΝΟΠΟΙΗΣΗ

1.Εθνικό Τυπογραφείο-Ενταύθα

 με δύο αντίτυπα και με την παράκληση

 να την δημοσιεύσει στο οικείο Φ.Ε.Κ.

2. Επιθεωρήσεις Γεωργίας ΥΕΒ-Έδρες τους

3. Νομαρχίες – Δ/νσεις Γεωργίας

 (Υπηρεσίες, Τμήματα και Γραφεία Ε.Ε.Β.)

 Έδρες τους

4. Γ.Ο.Ε.Β και Τ.Ο.Ε.Β.

 Έδρες τους

5. Οργανισμό Κωπαΐδος, Οργανισμό Στυμφαλίας-

 Ασωπού-Κορινθίας, Οργανισμό Λεσινίου

 Έδρες τους

Εσωτερική διανομή

ΥΕΒ-Δ/νση 1η -Τμ. ΙΙΙ

ΥΕΒ-Δ/νση 2η- Τμ. ΙΙΙ